“RTL Hrvatsku prepoznali smo kao najbolji odabir za sljedeću fazu razvoja Net.hr-a”, izjavio je direktor Miran Pavić

RTL Hrvatska započela je proces preuzimanja portala Net.hr od Telegram Media Grupe koja, uz zadržavanje postojećih portala Telegram, Telesport i Super 1, nastavlja sa razvojem novih usluga i publikacija. Proces će biti finaliziran po ishođenju odobrenja nadležnih tijela.

“RTL Hrvatsku prepoznali smo kao najbolji odabir za sljedeću fazu razvoja Net.hr-a”, izjavio je direktor Miran Pavić. “Budućnost TMG-a apsolutno vidimo u kvalitetnom sadržaju, snažnom novinarstvu, inovativnoj tehnologiji i vrhunskoj produkciji za naše čitatelje, klijente i partnere”.

“Ukoliko nadležna tijela odobre transakciju, preuzimanje Net.hr savršeno će se uklopiti u našu strategiju sustavnog rasta korisnika naših digitalnih kanala. Sinergija televizijskog poslovanja i digitalnog portfolia, omogućit će da svakodnevno zabavljamo, informiramo i aktiviramo gledatelje i korisnike na vrhunski način“, izjavio je Henning Tewes, predsjednik Uprave RTL-a Hrvatska.

Telegram Media Grupa osnovana je 2015. godine. S milijun i 500 tisuća jedinstvenih korisnika mjesečno jedna je od vodećih digitalnih izdavačkih kuća na tržištu, a osim Net.hr-a, u svom portfelju ima portale Telegram, Telesport i Super1. Za svoje kampanje i projekte content studio Telegram Media Grupe, TG Studio, osvojio je važne svjetske nagrade i priznanja, a grupa najavljuje dodatno širenje kreativno-produkcijskih usluga.

Sa svoja 3 nacionalna TV kanala, 4 Pay TV kanala i digitalnim platformama, koje uključuju RTL Play, najveću besplatnu on line video platformu, RTL Hrvatska, osnovana 2004. godine, jedna je od najvećih medijskih grupacija u zemlji.